Producătorul şi dezvoltatorul de jocuri video Gameloft România anunță închiderea studioului pe care îl deţine în Cluj, scrie Ziarul Financiar.
„La nivel de companie trebuie să reevaluăm în mod constant capacităţile noastre de producţie. După o analiză atentă şi răspunzând condiţiilor unei piete în continuă schimbare, a devenit necesar să implementăm o reducere a forţei de muncă. Din păcate, acest lucru ne aduce în situaţia de a închide punctul nostru de lucru din Cluj şi de a ne despărţi de cei 136 de angajaţi. Această decizie nu a fost una uşoară şi înţelegem impactul pe care îl are asupra angajaţilor afectaţi. Vom lucra alături de ei, de la caz la caz, pentru a găsi cea mai bună modalitate de a gestiona situaţia”, au spus pentru ZF reprezentanţii Gameloft România.
Studioul din Cluj a fost deschis în 2010. Compania mai are un studio în Bucureşti, unde lucrează în prezent o echipă de 289 de angajaţi. Acesta nu va fi afectat de restructurări.